(8)

jiddaħħal it-Titolu IIA li ġej: “TITOLU IIA DISPOŻIZZJONIJIET SPEĊIFIĊI GĦAT-TRANŻAZZJONIJIET TA' KONTABBILTÀ SKONT IR-REGOLAMENTI (UE) 2018/842 U (UE) 2018/841 KAPITOLU 1 Tranżazzjonijiet skont ir-Regolament (UE) 2018/842 Artikolu 59a Il-ħolqien ta' AEAs 1. Fil-bidu tal-perjodu ta' konformità, l-amministratur ċentrali għandu joħloq: (a) fil-Kont ta' Kwantità Totali ta' AEAs tal-ESR tal-UE, kwantità ta' AEAs ugwali għas-somma tal-allokazzjonijiet ta' emissjonijiet annwali għall-Istati Membri kollha għas-snin kollha tal-perjodu ta' konformità kif stabbilit fl-Artikolu 10(2) tar-Regolament (UE) 2018/842 u fid-Deċiżjonijiet adottati skont l-Artikolu 4(3) u l-Artikolu 10 tar-Regolament (UE) 2018/842; (b) fil-Kont ta' Kwantità Totali ta' AEAs tal-Anness II tal-UE, kwantità ta' AEAs ugwali għas-somma tal-allokazzjonijiet ta' emissjonijiet annwali għall-Istati Membri kollha eliġibbli għas-snin kollha tal-perjodu ta' konformità kif stabbilit fid-Deċiżjonijiet adottati skont l-Artikoli 4(3) u (4) tar-Regolament (UE) 2018/842 abbażi tal-perċentwali nnotifikati mill-Istati Membri skont l-Artikolu 6(3) ta' dak ir-Regolament. 2. L-amministratur ċentrali għandu jiżgura li r-Reġistru tal-Unjoni jassenja lil kull AEA kodiċi uniku ta' unità ta' identifikazzjoni mal-ħolqien tagħha. Artikolu 59b Unitajiet ta' allokazzjoni ta' emissjonijiet annwali L-AEAs għandhom ikunu validi għall-fini tal-issodisfar tar-rekwiżiti ta' limitazzjoni tal-emissjonijiet ta' gassijiet b'effett ta' serra tal-Istati Membri skont l-Artikolu 4 tar-Regolament (UE) 2018/842 u l-impenji tagħhom skont l-Artikolu 4 tar-Regolament (UE) 2018/841. Huma għandhom ikunu trasferibbli biss skont il-kundizzjonijiet stipulati fl-Artikolu 5(1) sa (5), fl-Artikolu 6, fl-Artikolu 9(2) u fl-Artikolu 11 tar-Regolament (UE) 2018/842 u fl-Artikolu 12(1) tar-Regolament (UE) 2018/841. Artikolu 59c Trasferiment ta' AEAs għal kull Kont ta' Konformità tal-ESR 1. Fil-bidu ta' kull perjodu ta' konformità, l-amministratur ċentrali għandu jittrasferixxi kwantità tal-AEAs li jikkorrispondu għall-allokazzjoni ta' emissjonijiet annwali għal kull Stat Membru għal kull sena, kif stabbilit fl-Artikolu 10(2) tar-Regolament (UE) 2018/842 u fid-Deċiżjonijiet adottati skont l-Artikolu 4(3) u l-Artikolu 10 tar-Regolament (UE) 2018/842 mill-Kont ta' Kwantità Totali ta' AEAs tal-ESR tal-UE fil-Kont ta' Konformità tal-ESR rilevanti. 2. Meta fl-għeluq tal-Kont ta' Konformità tal-ESD tal-Istat Membru għas-sena 2020 skont l-Artikolu 31 tar-Regolament (UE) Nru 389/2013, il-kwantità totali ta' emissjonijiet ta' gassijiet b'effett ta' serra espressa f'tunnellati ta' ekwivalenti ta' diossidu tal-karbonju f'dak il-Kont ta' Konformità tal-ESD taqbeż it-total tal-AEAs kollha, krediti internazzjonali, tCERs u lCERs, l-ammont li jikkorrispondi għall-kwantità ta' emissjonijiet żejda, immultiplikat bil-fattur ta' tnaqqis speċifikat fl-Artikolu 7(1)(a) tad-Deċiżjoni 406/2009/KE, għandu jitnaqqas mill-kwantità tal-AEAs ittrasferiti għall-Kont ta' Konformità tal-ESR tal-Istat Membru għas-sena 2021 skont il-paragrafu 1 ta' dan l-Artikolu. Artikolu 59d Introduzzjoni tad-data rilevanti dwar l-emissjonijiet ta' gassijiet b'effett ta' serra 1. B'mod f'waqtu, malli tkun disponibbli d-dejta riveduta rilevanti dwar l-emissjonijiet ta' gassijiet b'effett ta' serra għal sena partikolari tal-perjodu ta' konformità għall-maġġoranza tal-Istati Membri, l-amministratur ċentrali għandu jdaħħal il-kwantità totali tal-emissjonijiet riveduti rilevanti ta' gassijiet b'effett ta' serra espressi f'tunnellati ta' ekwivalenti ta' diossidu tal-karbonju għal kull Stat Membru fil-Kont ta' Konformità tal-ESR tiegħu għal dik is-sena partikolari tal-perjodu ta' konformità. 2. L-amministratur ċentrali għandu jdaħħal ukoll is-somma tad-dejta rilevanti dwar l-emissjonijiet ta' gassijiet b'effett ta' serra għall-Istati Membri kollha għal sena partikolari fil-Kont ta' Kwantità Totali ta' AEAs tal-ESR tal-UE. Artikolu 59e Kalkolu tal-bilanċ tal-Kont ta' konformità tal-ESR 1. Mal-introduzzjoni tad-data rilevanti dwar l-emissjonijiet ta' gassijiet b'effett ta' serra skont l-Artikolu 59d, l-amministratur ċentrali għandu jiżgura li r-Reġistru tal-Unjoni jikkalkula l-bilanċ tal-Kont ta' Konformità tal-ESR rispettiv billi jnaqqas il-kwantità totali tal-emissjonijiet ta' gassijiet b'effett ta' serra riveduti espressi f'tunnellati ta' ekwivalenti ta' diossidu tal-karbonju fil-Kont ta' Konformità tal-ESR rispettiv mis-somma tal-AEAs kollha fl-istess Kont ta' Konformità tal-ESR. 2. L-amministratur ċentrali għandu jiżgura li r-Reġistru tal-Unjoni juri l-bilanċ ta' kull Kont ta' Konformità tal-ESR. Artikolu 59f Determinazzjoni tal-figuri tal-istatus ta' konformità 1. L-amministratur ċentrali għandu jiżgura li 6 xhur wara l-introduzzjoni tad-data rilevanti dwar l-emissjonijiet ta' gassijiet b'effett ta' serra skont l-Artikolu 59d ta' dan ir-Regolament għas-snin 2025 u 2030, ir-Reġistru tal-Unjoni jiddetermina l-figura tal-istatus ta' konformità għal kull Kont ta' Konformità tal-ESR għas-snin 2021 u 2026 billi jikkalkula s-somma tal-AEAs kollha, krediti skont l-Artikolu 24a tad-Direttiva 2003/87/KE u LMUs wara li jnaqqas il-kwantità totali ta' emissjonijiet riveduti ta' gassijiet b'effett ta' serra espressi f'tunnellati ta' ekwivalenti ta' diossidu tal-karbonju fl-istess Kont ta' Konformità tal-ESR. 2. L-amministratur ċentrali għandu jiżgura li r-Reġistru tal-Unjoni jiddetermina l-figura tal-istatus ta' konformità għal kull Kont ta' Konformità tal-ESR għal kull waħda mis-snin 2022 sal-2025 u 2027 sal-2030 billi jikkalkula s-somma tal-AEAs kollha, krediti skont l-Artikolu 24a tad-Direttiva 2003/87/KE u LMUs wara li jnaqqas il-kwantità totali ta' emissjonijiet riveduti ta' gassijiet b'effett ta' serra espressi f'tunnellati ta' ekwivalenti ta' diossidu tal-karbonju fl-istess Kont ta' Konformità tal-ESR f'data li taqa' xahar wara d-determinazzjoni tal-figura tal-istatus ta' konformità għas-sena preċedenti. L-amministratur ċentrali għandu jiżgura li r-Reġistru tal-Unjoni jirreġistra l-figura tal-istatus ta' konformità għal kull Kont ta' Konformità tal-ESR. Artikolu 59g Applikazzjoni tal-Artikolu 9(1) (a) u (b) tar-Regolament (UE) 2018/842 1. Meta l-figura tal-istatus ta' konformità ddeterminata skont l-Artikolu 59f ta' dan ir-Regolament tkun negattiva, l-amministratur ċentrali għandu jiżgura li r-Reġistru tal-Unjoni jittrasferixxi l-kwantità żejda tal-emissjonijiet riveduti ta' gassijiet b'effett ta' serra, espressi f'tunnellati ta' ekwivalenti ta' diossidu tal-karbonju mmultiplikati bil-fattur ta' 1,08 speċifikat fl-Artikolu 9(1)(a) tar-Regolament (UE) 2018/842 minn Kont ta' Konformità tal-ESR tal-Istat Membru għas-sena partikolari għall-Kont ta' Konformità tal-ESR għas-sena ta' wara. 2. Fl-istess ħin, l-amministratur ċentrali għandu jimblokka l-Kontijiet ta' Konformità tal-ESR, li jikkorrispondu għas-snin li jifdal tal-perjodu ta' konformità, tal-Istat Membru kkonċernat. 3. L-amministratur ċentrali għandu jbiddel l-istatus tal-Kont ta' Konformità tal-ESR minn “imblukkat” għal “miftuħ” għas-snin kollha li jifdal tal-perjodu ta' konformità sa mis-sena li għaliha l-figura tal-istatus ta' konformità ddeterminata skont l-Artikolu 59f tkun żero jew pożittiva. Artikolu 59h L-użu tal-flessibbiltà stipulata fl-Artikolu 6 tar-Regolament (UE) 2018/842 L-amministratur ċentrali għandu jiżgura li, fuq talba ta' Stat Membru, ir-Reġistru tal-Unjoni jwettaq trasferiment ta' AEAs mill-Kont tal-Kwantità Totali tal-AEA tal-Anness II tal-UE għall-Kont ta' Konformità tal-ESR ta' dak l-Istat Membru għal sena partikolari tal-perjodu ta' konformità. Tali trasferiment ma għandu jitwettaq fl-ebda wieħed mill-każijiet li ġejjin: (a) it-talba tal-Istat Membru tiġi sottomessa qabel il-kalkolu tal-bilanċ tal-Kont ta' Konformità tal-ESR jew wara d-determinazzjoni tal-figura tal-istatus ta' konformità għas-sena partikolari; (b) l-Istat Membru li għamel it-talba ma jkunx elenkat fl-Anness II għar-Regolament (UE) 2018/842; (c) l-ammont mitlub jaqbeż il-bilanċ totali li jifdal tal-ammont speċifikat fl-Anness II għar-Regolament (UE) 2018/842 disponibbli għal dak l-Istat Membru kif stabbilit fid-Deċiżjonijiet adottati skont l-Artikoli 4(3) u (4) tar-Regolament (UE) 2018/842 u wara li titqies kwalunkwe reviżjoni 'l isfel tal-ammont skont it-tieni subparagrafu tal-Artikolu 6(3) ta' dak ir-Regolament; (d) l-ammont mitlub jaqbeż il-kwantità tal-emissjonijiet żejda għas-sena partikolari, ikkalkolat billi titqies il-kwantità ta' AEAs ittrasferiti mill-Kont ta' Konformità tal-ESR ta' dak l-Istat Membru għal sena partikolari għall-Kont ta' Konformità tal-LULUCF tiegħu skont l-Artikoli 59x(3) jew 59za(2). Artikolu 59i Teħid b'self ta' AEAs L-amministratur ċentrali għandu jiżgura li, fuq talba ta' Stat Membru, ir-Reġistru tal-Unjoni jwettaq trasferiment tal-AEAs għall-Kont ta' Konformità tal-ESR ta' dak l-Istat Membru għal partikolari tal-perjodu ta' konformità mill-Kont ta' Konformità tal-ESR tiegħu għas-sena ta' wara tal-perjodu ta' konformità. Tali trasferiment ma għandu jitwettaq fl-ebda wieħed mill-każijiet li ġejjin: (a) it-talba tal-Istat Membru tiġi sottomessa qabel il-kalkolu tal-bilanċ tal-Kont ta' Konformità tal-ESR jew wara d-determinazzjoni tal-figura tal-istatus ta' konformità għas-sena partikolari; (b) l-ammont mitlub jaqbeż l-10 fil-mija tal-allokazzjoni annwali tal-emissjonijiet tas-sena ta' wara kif stabbilit skont l-Artikolu 4(3) u l-Artikolu 10 tar-Regolament (UE) 2018/842 fir-rigward tas-snin 2021 sa 2025 u l-5 fil-mija tal-allokazzjoni annwali tal-emissjonijiet tas-sena ta' wara kif stabbilit skont l-Artikolu 4(3) u l-Artikolu 10 tar-Regolament (UE) 2018/842 fir-rigward tas-snin 2026 sa 2029. Artikolu 59j Tfaddil tal-AEAs L-amministratur ċentrali għandu jiżgura li, fuq talba ta' Stat Membru, ir-Reġistru tal-Unjoni jwettaq trasferiment tal-AEAs mill-Kont ta' Konformità tal-ESR ta' dak l-Istat Membru għal sena partikolari tal-perjodu ta' konformità għall-Kont ta' Konformità tal-ESR tiegħu għal kwalunkwe waħda mis-snin ta' wara tal-perjodu ta' konformità. Tali trasferiment ma għandu jitwettaq fl-ebda wieħed mill-każijiet li ġejjin: (a) it-talba tal-Istat Membru tiġi sottomessa qabel il-kalkolu tal-bilanċ tal-Kont ta' Konformità tal-ESR għas-sena partikolari; (b) fir-rigward tas-sena 2021, l-ammont mitlub jaqbeż il-bilanċ pożittiv tal-kont kif ikkalkolat skont l-Artikolu 59e; (c) fir-rigward tas-snin 2022 sa 2029, l-ammont miltub jaqbeż il-bilanċ pożittiv tal-kont kif ikkalkolat skont l-Artikolu 59e ta' dan ir-Regolament jew 30 % tal-allokazzjonijiet annwali kumulattivi tal-emissjonijiet ta' dak l-Istat Membru sa dik is-sena, kif iddeterminat skont l-Artikolu 4(3) u l-Artikolu 10 tar-Regolament (UE) 2018/842; (d) l-istatus tal-Kont ta' Konformità tal-ESR li jibda t-trasferiment ma jippermettix it-trasferiment. Artikolu 59k L-Użu ta' Unitajiet ta' Mitigazzjoni tal-Art L-amministratur ċentrali għandu jiżgura li, fuq talba ta' Stat Membru, ir-Reġistru tal-Unjoni jwettaq trasferiment ta' Unitajiet ta' Mitigazzjoni tal-Art mill-Kont ta' Konformità tal-LULUCF ta' Stat Membru għall-Kont ta' Konformità tal-ESR ta' dak l-Istat Membru. Tali trasferiment ma għandu jitwettaq fl-ebda wieħed mill-każijiet li ġejjin: (a) l-ammont mitlub jaqbeż il-kwantità disponibbli ta' LMUs eliġibbli għal trasferimenti fil-Kont ta' Konformità tal-ESR skont l-Artikolu 59x jew l-ammont li jifdal; (b) l-ammont mitlub jaqbeż l-ammont disponibbli skont l-Anness III għar-Regolament (UE) 2018/842 jew l-ammont li jifdal; (c) l-ammont mitlub jaqbeż il-kwantità tal-emissjonijiet għas-sena partikolari wara li titnaqqas il-kwantità ta' AEAs għas-sena partikolari kif stabbilit fl-Artikolu 10(2) tar-Regolament (UE) 2018/842 u d-Deċiżjonijiet adottati skont l-Artikolu 4(3) u l-Artikolu 10 ta' dak ir-Regolament, u wara li jitnaqqas it-total tal-AEAs kollha mfaddlin mis-snin preċedenti għas-sena kurrenti jew kwalunkwe sena sussegwenti skont l-Artikolu 59j ta' dan ir-Regolament; (d) dak l-Istat Membru ma jkunx issottometta r-rapport tiegħu f'konformità mat-tieni subparagrafu tal-Artikolu 7(1) tar-Regolament Nru 525/2013 dwar l-intenzjoni tiegħu li juża l-flessibbiltà stabbilita fl-Artikolu 7 tar-Regolament (UE) 2018/842; (e) dak l-Istat Membru ma jkunx ikkonforma mar-Regolament (UE) 2018/841; (f) it-trasferiment jinbeda qabel il-kalkolu tal-bilanċ tal-Kont ta' Konformità tal-LULUCF ta' dak l-Istat Membru jew wara d-determinazzjoni tal-figura tal-istatus ta' konformità għall-perjodu ta' konformità partikolari skont l-Artikoli 59u u 59za; (g) it-trasferiment jinbeda qabel il-kalkolu tal-bilanċ tal-Kont ta' Konformità tal-ESR ta' dak l-Istat Membru jew wara d-determinazzjoni tal-figura tal-istatus ta' konformità għas-sena partikolari. Artikolu 59l Trasferimenti ex-ante ta' allokazzjoni ta' emissjonijiet annwali ta' Stat Membru L-amministratur ċentrali għandu jiżgura li, fuq talba ta' Stat Membru, ir-Reġistru tal-Unjoni jwettaq trasferiment tal-AEAs mill-Kont ta' Konformità tal-ESR għal sena partikolari ta' dak l-Istat Membru għall-Kont ta' Konformità tal-ESR ta' Stat Membru ieħor. Tali trasferiment ma għandu jitwettaq fl-ebda wieħed mill-każijiet li ġejjin: (a) fir-rigward tas-snin mill-2021 sal-2025, l-ammont mitlub jaqbeż il-ħamsa fil-mija tal-allokazzjoni annwali tal-emissjonijiet tas-sena partikolari tal-Istat Membru inizjali kif iddeterminat skont l-Artikolu 4(3) u l-Artikolu 10 tar-Regolament (UE) 2018/842 jew l-ammont disponibbli li jifdal; (b) fir-rigward tas-snin mill-2026 sal-2030, l-ammont mitlub jaqbeż l-għaxra fil-mija tal-allokazzjoni annwali tal-emissjonijiet tas-sena partikolari tal-Istat Membru inizjali kif iddeterminat skont l-Artikolu 4(3) u l-Artikolu 10 tar-Regolament (UE) 2018/842 jew l-ammont disponibbli li jifdal; (c) l-Istat Membru talab it-trasferiment għal Kont ta' Konformità tal-ESR għal sena qabel is-sena partikolari; (d) l-istatus tal-Kont ta' Konformità tal-ESR li jibda t-trasferiment ma jippermettix it-trasferiment. Artikolu 59m Trasferimenti wara l-kalkolu tal-bilanċ tal-Kont ta' Konformità tal-ESR L-amministratur ċentrali għandu jiżgura li, fuq talba ta' Stat Membru, ir-Reġistru tal-Unjoni jwettaq trasferiment tal-AEAs mill-Kont ta' Konformità tal-ESR għal sena partikolari ta' dak l-Istat Membru għall-Kont ta' Konformità tal-ESR ta' Stat Membru ieħor. Tali trasferiment ma għandu jitwettaq fl-ebda wieħed mill-każijiet li ġejjin: (a) it-talba tal-Istat Membru tiġi sottomessa qabel il-kalkolu tal-bilanċ tal-kont skont l-Artikolu 59e; (b) l-ammont mitlub jaqbeż il-bilanċ pożittiv tal-kont kif ikkalkolat skont l-Artikolu 59e jew l-ammont li jifdal; (c) l-istatus tal-Kont ta' Konformità tal-ESR li jibda t-trasferiment ma jippermettix it-trasferiment. Artikolu 59n Riżerva ta' Sikurezza Mal-introduzzjoni tad-data rilevanti dwar l-emissjonijiet tal-gassijiet b'effett ta' serra skont l-Artikolu 59d ta' dan ir-Regolament għas-sena 2030, l-amministratur ċentrali għandu joħloq fil-Kont ta' Riżerva ta' Sikurezza tal-ESR tal-UE kwantità ta' AEAs addizzjonali ugwali għad-differenza bejn 70 % tat-total ta' emissjonijiet riveduti għas-sena 2005 tal-Istati Membri kollha kif iddeterminat skont il-metodoloġija msemmija fid-Deċiżjoni adottata skont l-Artikolu 4(3) tar-Regolament (UE) 2018/842 u t-total tad-data riveduta rilevanti dwar l-emissjonijiet ta' gassijiet b'effett ta' serra għall-Istati Membri kollha għas-sena 2030. Dan l-ammont għandu jkun bejn 0 u 105 miljuni AEAs. Artikolu 59o L-ewwel sessjoni ta' distribuzzjoni tar-Riżerva ta' Sikurezza 1. L-amministratur ċentrali għandu jiżgura li, fuq talba ta' Stat Membru, ir-Reġistru tal-Unjoni jwettaq trasferiment tal-AEAs mill-Kont ta' Riżerva tas-Sikurezza tal-ESR tal-UE għall-Kont ta' Konformità tal-ESR ta' dak l-Istat Membru għal kwalunkwe waħda mis-snin mill-2026 sal-2030 kif mitlub mill-Istat Membru. Tali trasferimenti ma għandhomx jitwettqu fl-ebda wieħed mill-każijiet li ġejjin: (a) it-talba tirreferi għal Kont ta' Konformità tal-ESR għal sena oħra għajr is-snin mill-2026 sal-2030; (b) it-talba tal-Istat Membru ssir qabel il-kalkolu tal-bilanċ għas-sena 2030; (c) it-talba tal-Istat Membru ssir inqas minn 6 ġimgħat qabel id-determinazzjoni tal-figura tal-istatus ta' konformità għall-Kont ta' Konformità tal-ESR għas-sena 2026; (d) it-talba tkun saret minn Stat Membru li mhuwiex elenkat fid-Deċiżjoni ppubblikata skont l-Artikolu 11(5) tar-Regolament (UE) 2018/842; (e) l-ammont mitlub jaqbeż l-20 % tal-kisba żejda kumplessiva ta' dak l-Istat Membru fil-perjodu mill-2013 sal-2020 kif iddeterminat fid-Deċiżjoni ppubblikata skont l-Artikolu 11(5) tar-Regolament (UE) 2018/842 jew l-ammont imnaqqas skont il-paragrafu 3 ta' dan l-Artikolu, jew l-ammont disponibbli li jifdal; (f) il-kwantità ta' AEAs mibjugħa lil Stati Membri oħrajn skont l-Artikoli 59l u 59m taqbeż il-kwantità ta' AEAs akkwiżiti mingħand Stati Membri oħrajn skont l-Artikoli 59l u 59m; (g) l-ammont mitlub jaqbeż il-kwantità tal-emissjonijiet żejda għas-sena partikolari meta jitqies dan li ġej: (i) il-kwantità ta' AEAs għas-sena partikolari kif stabbilit fid-Deċiżjonijiet adottati skont l-Artikolu 4(3) u l-Artikolu 10 tar-Regolament (UE) 2018/842; (ii) il-kwantità ta' AEA akkwiżita għal jew mibjugħa mill-Kont ta' Konformità tal-ESR għas-sena partikolari, skont l-Artikoli 59l u 59m; (iii) il-kwantità sħiħa ta' AEAs imfaddla mis-snin preċedenti għas-sena kurrenti jew kwalunkwe sena sussegwenti skont l-Artikolu 59j; (iv) il-kwantità totali ta' AEAs permessa għal teħid ta' self għal dik is-sena skont l-Artikolu 59i; (v) il-kwantità ta' LMUs eliġibbli għat-trasferimenti fil-Kontijiet ta' Konformità tal-ESR skont l-Artikolu 59x jew l-ammont disponibbli li jifdal skont l-Artikolu 59m. 2. Sitt ġimgħat qabel id-determinazzjoni tal-figura tal-istatus ta' konformità għas-sena 2026, l-amministratur ċentrali għandu jiżgura li r-Reġistru tal-Unjoni jikkalkula u juri s-somma totali ta' AEAs mitluba mill-Istati Membri kollha skont il-paragrafu 1. 3. Meta s-somma msemmija fil-paragrafu 2 tkun ogħla mill-kwantità totali ta' AEAs fil-Kont ta' Riserva tas-Sikurezza tal-ESR tal-UE, l-amministratur ċentrali għandu jiżgura li r-Reġistru tal-Unjoni jwettaq trasferiment ta' kull ammont mitlub minn kull Stat Membru mnaqqas fuq bażi pro rata. 4. L-amministratur ċentrali għandu jiżgura li r-Reġistru tal-Unjoni jikkalkula l-ammont imnaqqas fuq bażi pro rata billi jimmultiplika l-ammont mitlub bil-proporzjon tal-kwantità totali ta' AEAs fil-Kont ta' Riżerva tas-Sikurezza tal-ESR tal-UE u l-ammont totali mitlub mill-Istati Membri kollha skont il-paragrafu 1. Artikolu 59p It-tieni sessjoni ta' distribuzzjoni tar-Riżerva ta' Sikurezza 1. Meta s-somma msemmija fl-Artikolu 59o(2) tkun aktar baxxa mill-kwantità totali ta' AEAs fil-Kont ta' Riżerva tas-Sikurezza tal-ESR tal-UE, l-amministratur ċentrali għandu jiżgura li r-Reġistru tal-Unjoni jawtorizza talbiet addizzjonali mill-Istati Membri sakemm: (a) it-talba tal-Istat Membru ssir l-aktar kmieni sitt ġimgħat qabel id-determinazzjoni tal-figura tal-istatus ta' konformità għas-sena 2026 iżda mhux aktar tard minn 3 ġimgħat qabel id-determinazzjoni tal-figura tal-istatus ta' konformità għas-sena 2026; (b) it-talba tkun saret minn Stat Membru li huwa elenkat fid-Deċiżjoni ppubblikata skont l-Artikolu 11(5) tar-Regolament (UE) 2018/842; (c) il-kwantità ta' AEAs mibjugħa lil Stati Membri oħrajn skont l-Artikoli 59l u 59m ma taqbiżx il-kwantità ta' AEAs akkwiżita mingħand Stati Membri oħrajn skont l-Artikoli 59l u 59m; (d) l-ammont ittrasferit ma jaqbiżx il-kwantità tal-emissjonijiet żejda għas-sena partikolari meta jitqiesu l-ammonti kollha elenkati taħt l-Artikolu 59o(1)(g) u l-kwantità ta' AEAs riċevuta skont l-Artikolu 59o. 2. Jekk is-somma tat-talbiet validi kollha tkun ogħla mill-ammont totali li jifdal, l-amministratur ċentrali għandu jiżgura li r-Reġistru tal-Unjoni jikkalkula l-ammont li għandu jiġi ttrasferit għal kull talba valida billi jimmultiplika l-kwantità totali li jifdal ta' AEAs fil-Kont ta' Riżerva tas-Sikurezza tal-ESR tal-UE bil-proporzjon ta' dik it-talba għas-somma tat-talbiet kollha li jissodisfaw il-kriterji stabbiliti fil-paragrafu 1. Artikolu 59q Aġġustamenti 1. Fil-każ ta' aġġustamenti skont l-Artikolu 10 tar-Regolament (UE) 2018/842 jew ta' kwalunkwe modifika oħra tas-somma speċifikata fl-Artikolu 59a ta' dan ir-Regolament li twassal għal żieda fl-allokazzjoni tal-emissjonijiet annwali ta' Stat Membru matul il-perjodu ta' konformità, l-amministratur ċentrali għandu joħloq il-kwantità korrispondenti ta' AEAs fil-Kont ta' Kwantità Totali ta' AEAs tal-ESR tal-UE u jittrasferih fil-Kont ta' Konformità tal-ESR rilevanti tal-Istat Membru kkonċernat. 2. Fil-każ ta' aġġustamenti skont l-Artikolu 10 tar-Regolament (UE) 2018/842 jew ta' kwalunkwe modifika oħra tas-somma speċifikata fl-Artikolu 59a ta' dan ir-Regolament li twassal għal tnaqqis fl-allokazzjoni tal-emissjonijiet annwali ta' Stat Membru matul il-perjodu ta' konformità, l-amministratur ċentrali għandu jittrasferixxi l-kwantità korrispondenti tal-AEAs mill-Kont ta' Konformità tal-ESR rilevanti tal-Istat Membru għall-Kont ta' Tħassir tal-ESR. 3. Meta Stat Membru jinnotifika bidla 'l isfel tal-perċentwal taħt it-tieni subparagrafu tal-Artikolu 6(3) tar-Regolament (UE) 2018/842 u wara l-emenda korrispondenti għall-ammonti speċifikati fid-Deċiżjoni adottata skont l-Artikolu 4(3) tar-Regolament (UE) 2018/842, l-amministratur ċentrali għandu jittrasferixxi il-kwantità korrispondenti ta' AEAs mill-Kont ta' Kwantità Totali ta' AEAs tal-Anness II tal-UE għall-Kont ta' Tħassir tal-ESR. L-ammont totali disponibbli għal dak l-Istat Membru skont l-Artikolu 6 tar-Regolament (UE) 2018/842 għandu jiġi mmodifikat kif xieraq. Artikolu 59r Trasferimenti ta' AEAs preċedentement imġemmgħin L-amministratur ċentrali għandu jiżgura li, fuq talba ta' Stat Membru, ir-Reġistru tal-Unjoni jwettaq trasferiment ta' AEAs għall-Kont ta' Konformità tal-ESR ta' Stat Membru għal sena partikolari tal-perjodu ta' konformità mill-Kont ta' Konformità tal-ESR tiegħu għal kwalunkwe waħda mis-snin sussegwenti tal-perjodu ta' konformità. Tali trasferiment ma għandux jsir fejn: (a) l-ammont mitlub jaqbeż il-kwantità ta' AEAs imġemmgħin skont l-Artikolu 59j fil-Kont ta' Konformità tal-ESR li minnu huwa maħsub it-trasferiment; (b) it-talba tal-Istat Membru ssir qabel il-kalkolu tal-bilanċ jew wara d-determinazzjoni tal-figura tal-istatus ta' konformità tal-Kont ta' Konformità tal-ESR li għalih huwa maħsub it-trasferiment. Artikolu 59s Eżekuzzjoni u treġġigħ lura ta' trasferimenti 1. Għat-trasferimenti kollha speċifikati f'dan it-Titolu, għandhom japplikaw l-Artikoli 34, 35 u 55. 2. It-trasferimenti għall-Kontijiet ta' Konformità tal-ESR mibdija bi żball jistgħu jitreġġgħu lura fuq talba tal-amministratur nazzjonali. F'każijiet bħal dawn, għandu japplika l-Artikolu 62(4), (6), (7) u (8).”;